# Yung Rajola

Yung Rajola (Lleida, 24 de febrer de 1994) és un raper i artista multidisciplinari català. És membre del col·lectiu Trap With Moderation conjuntament amb D. Mos, Marc Vi i Àlex Alcalde, amb els quals ha publicat diversos senzills. El nom de Yung Rajola prové de la voluntat de fer un Instagram de fotos de rajoles en l'època en què dir-se Lil o Yung estava de moda.

## Trajectòria

Pintor vocacional a l'oli, després d'estudiar periodisme va treballar com a guionista publicitari. Quintí Casals va començar a cantar per influència dels seus companys de pis a Collblanc volent fer una sàtira dels cantants de trap. Les seves lletres, com els estats d'ànim, oscil·len entre la ràbia i l'ensopiment, la misantropia i l'esperança, i expliquen les vivències d'un ponentí que arriba a la ciutat comtal una mica «com Will Smith a El Príncep de Bel Air».
Després del seu primer EP, Colors Pt.1, el gener de 2021 presentà el seu primer àlbum d'estudi «nascut de la improvisació i la incertesa, amb cançons més reflexives i emocionals», Cor trencat, produït per Sr. Chen, Emlan i Vicent Monfà «Neptú», i les col·laboracions de Lildami i El Noi de Tona. Al 2022 publicà </3, un EP amb el que tancà l'etapa de Cor trencat i que comptà amb la col·laboració de The Tyets a «Cada dia».
El maig de 2023 presentà «De flor en flor», el primer senzill del seu nou àlbum que veié la llum a la tardor amb el títol de Peter Pan, el qual representà el pas cap a una sonoritat més pop, i comptà amb la producció de Pep Saula, del grup Sexenni.

## Discografia

* Colors Pt.1 (Krakhaus Records, 2019)
* Cor trencat (Halley Records, 2021)
* </3 (Halley Records, 2022)
* Peter Pan (Halley Records, 2023)

## Referències

* ↑ Martín, Helena. «La música catalana no travessa fronteres quan ho hauria de fer», 15-02-2021. [Consulta: 30 juny 2021].
* ↑ Tisora, Anna. «El 'Cor trencat' de Yung Rajola té bocins de tots colors». Enderrock.cat, 22-01-2021. [Consulta: 30 juny 2021].
* ↑ Gríful, Clara. «Lleida està acomplexada per Barcelona i ens hem de mirar més el melic». El Nacional, 10-11-2023. [Consulta: 28 gener 2024].
* ↑ Cervantes, Xavier. «Yung Rajola, ‘trap’ trist per a una generació emprenyada». Ara, 21-02-2021. [Consulta: 30 juny 2021].
* ↑ «El lleidatà Yung Rajola relata a 'Gossos' el negre futur juvenil». Segre, 08-12-2020. [Consulta: 19 gener 2021].
* ↑ «Altres notícies - El raper lleidatà Yung Rajola publica la cançó «Tot és més fàcil» i anuncia que cor trencat, el seu primer disc, veurà la llum el 22 de gener». Ràdio Balaguer, 07-01-2021. [Consulta: 19 gener 2021].
* ↑ «Yung Rajola presenta ‘Gossos’ amb Sr Chen i El noi de Tona - La cançó formarà part del disc Cor Trencat». Primera fila, 04-12-2020. [Consulta: 19 gener 2021].
* 1 2 Rosell, Nora. «Ja ha sortit el nou EP de Yung Rajola», 10-05-2022. [Consulta: 22 maig 2023].
* ↑ «La cançó de la setmana: "De flor en flor", de Yung Rajola». Catalunya Ràdio, 22-05-2023. [Consulta: 22 maig 2023].
* ↑ «Yung Rajola va 'De flor en flor' a la seva nova cançó», 04-05-2023. [Consulta: 22 maig 2023].
* ↑ «El traper lleidatà Yung Rajola debuta amb "Cor trencat"». TV3, 02-02-2021. [Consulta: 30 juny 2021].
* ↑ Núñez, Sergi. «M’he cansat de l’autotune i ara canto amb la meva veu». Enderrock.cat, 10-11-2023. [Consulta: 28 gener 2024].